Miškov, Juraj, poslanec NR SR (2012-06-27):
Príjemný dobrý deň. Vážené dámy, vážení páni poslanci, vážená pani predsedajúca, život prináša kopec absurdností a dnes sme svedkami jednej z týchto absurdností. Dnes máme na rokovaní pod tlačou číslo 66 „nový“ zákon o energetike. Úvodzovky spomínam zámerne preto, pretože v takmer identickom znení som počas ministrovania predkladal tento zákon aj ja. Preto mám také malé déjá vu, som sedel tu na mieste predkladateľa a pán minister Jahnátek stál tu na mieste, na ktorom stojím teraz ja, a kritizoval mnou predkladaný návrh zákona. No a najvtipnejšie na tom celom je jedna vec, že prakticky ide o jeden a ten istý zákon. Na tomto je možné vidieť, vážené dámy a páni, kto rieši podstatu a kto iba politikárči. Mne je osobne veľmi ľúto pán Jahnátka, pretože mám taký pocit, že kolegovia naňho pripravujú samé mission impossible, neriešiteľné úlohy. Najprv ho pošlete hľadať pokazené vajíčka po celom Slovensku a teraz ho posadíte na miesto predkladateľa a nútite ho obhajovať zákon, ktorý on sám kritizoval. Ja mu v tom veľmi držím palce úprimne, pán kolega, je mi to fakt ľúto, že s vami takto vybabrali. Pred necelým pol rokom bola celá strana SMER proti tomuto návrhu, čo patrične dávala najavo rôznymi návrhmi na nepokračovanie rokovania o mojom návrhu zákona o energetike, prípadne o jeho vrátení na dopracovanie. Nuž ani nie po šiestich mesiacoch strana, ktorá vyjadrovala zásadný nesúhlas s predkladaným návrhom, predkladá cez svojho ministra jeho takmer identické znenie. Ústava síce hovorí, že poslanci hlasujú podľa svojho vedomia a svedomia, ale poslanci a poslankyne strany SMER – sociálna demokracia zrejme hlasujú iba podľa pokynov, ktoré dostávajú. Gro pripomienok k nášmu zákonu o energetike od poslancov za stranu SMER – sociálna demokracia sa týkalo zabetónovania jednej osoby na čele Úradu pre reguláciu sieťových odvetví. Ale tomu sa budem venovať až pri druhom návrhu zákona, o regulácii sieťových odvetví, ktorý je dvojičkou k tomuto zákonu o energetike. Veľmi vehementne ste nám predostierali krátkosť a spôsob vykonávania pripomienkového konania k nášmu návrhu, ako aj počet výstupov z neho. Nuž len pre informáciu pre túto snemovňu strana SMER – sociálna demokracia, ako sme si už pomaly na to zvykli, vidí smietku v oku druhého, ale brvno vo svojom oku nevidí, sa zrejme zámerne vyhla celému pripomienkovému konaniu. Žiadne pripomienkové konanie, žiadna možnosť dotknutých orgánov vyjadriť sa k energetickým zákonom roka nie je. Možno si povedali, veď na čo to hnať cez pripomienkové konanie zákona, ktorý už prešiel pripomienkovým konaním v Radičovej vláde. Pred pár mesiacmi ste ho síce chceli roztrhať na kúsky a dnes ho pravdepodobne 83 hlasmi posuniete do druhého čítania. Po ďalšie. Jeden z veľkých problémov, ktorý ste mali s našim návrhom zákona, bol § 11, kde sa mala riešiť náhrada za obmedzenie vlastníckeho práva pri užívaní nehnuteľností. To je jednorazová náhrada za zriadenie vecného bremena. Mávali ste nám tu stanoviskami legislatívy Národnej rady Slovenskej republiky, aké je to protiústavné, že je zlé a škodlivé určiť len jednorazovú náhradu, a to v prekluzívnej lehote. A, milé dámy a páni, viete, čo ste tam zmenili? Nič, nulu, zéro. Toto podľa vás protiústavné ustanovenie z 5. volebného obdobia je už v období vašej jednofarebnej vlády úplne v poriadku. Takže, milé dámy a páni zo strany SMER – sociálna demokracia, nabudúce si dávajte oveľa väčší pozor na to, čo kritizujete, pretože po čase nám to možno predstavíte ako svoj návrh. Pán kolega Jahnátek nám v minulom období vyčítal, že sme neuviedli definíciu štandardu bezpečnosti dodávok alebo že bola uvedená nedostatočne, § 22 nášho návrhu, kde sme zadefinovali, čo je štandard bezpečnosti dodávok, sa vo vašom návrhu ani o čiarku nezmenil, ani o čiarku, vážení. To znamená, že všetko, čo bolo v našom návrhu zlé a čo ste tak veľmi kritizovali, je teraz vo vašom návrhu. Tomu, že sa vám naše návrhy páčia, sme veľmi radi, takisto sme radi, že ich od nás preberáte, ale potom si nabudúce dávajte oveľa väčší pozor na to, čo budete kritizovať. Teraz by som však rád prešiel k vecnej podstate tohto návrhu, a to, že ide implementáciu takzvaného 3. energetického balíčka a aj vďaka poslancom za stranu SMER – sociálna demokracia Slovenská republika výrazne mešká s transpozíciou tohto balíčka do slovenskej legislatívy. Keďže tento návrh som už ako minister predkladal a obhajoval v pléne, chcel by som sa v mojom príspevku predovšetkým zamerať na ustanovenia, ktoré sa v našom návrhu nenachádzali. Tak po prvé. Zavádza sa nová definícia malého podniku, kde je stanovený malý podnik ako chránený odberateľ plynu. Pevne verím, že táto zmena bola vykonaná len v súvislosti s právom členského štátu upraviť rozsah chránených odberateľov v zmysle čl. 2 ods. 1 nariadenia Európskeho parlamentu a Rady 994/2010 z 20. októbra 2010 o opatreniach na zaistenie bezpečnosti dodávky plynu, kde sa za chráneného odberateľa okrem odberateľov plynu v domácnosti považujú aj podniky, a že toto doplnenie definície neposlúži len na skrytú možnosť regulácie malých podnikov v budúcnosti. V § 29 sa zavádza desaťročný plán rozvoja sústavy. Návrh ustanovenia upravuje postup prípravy, prijímania a monitorovania desaťročného plánu rozvoja siete spolu s právomocami úradu nariadiť zmeny desaťročného plánu rozvoja siete a zabezpečiť realizáciu plánovaných investícií. Ide o ustanovenie nad rámce prijímaných smerníc, ale vzhľadom na afinitu súdruhov k päťročniciam sa naň pozerám s ľahkou zhovievavosťou. Z môjho pohľadu toto ustanovenie nedelí ani nenásobí. Po tretie. Zavádza sa nová povinnosť pre prevádzkovateľa distribučnej sústavy, ktorý je povinný vykonať fyzický odpočet určeného meradla na odbernom mieste, ktoré nie je vybavené priebehovým meraním, a to každoročne. Po štvrté. V návrhu sa však zvyšuje administratívna záťaž na prevádzkovateľov, po novom bude musieť napr. informovať Úrad pre reguláciu sieťových odvetví o zabezpečení zdrojov potrebných na prevádzku, údržbu a rozvoj prepravnej siete. Veľmi ma však zaskočilo znenie § 49 ods. 7 písm. q), podľa ktorého bude prevádzkovateľ prepravnej siete povinný umožniť úradu sa zúčastňovať na všetkých úkonoch týkajúcich sa obchodných, verejných súťaží a aukcií a poskytovať o tom Úradu pre reguláciu sieťových odvetví kompletné informácie. Je to zvláštne, že strana SMER – sociálna demokracia chce mať cez svojho nominanta pán Holjenčíka dohľad už takmer nad všetkými činnosťami, ktoré bude vykonávať prevádzkovateľ prepravnej siete. No a napokon som veľmi zvedavý aj na to, ako na návrh ministerstva vláda určí postup a spôsob zabezpečenia nezávislosti prevádzkovateľa prepravnej siete, takzvaný unbundling. Budeme to veľmi, veľmi pozorne sledovať. Ako som už uviedol, predložený vládny návrh zákona o energetike je takmer identický s návrhom, ktorý som predkladal začiatkom tohto roka, a zmeny vykonané stranou SMER – sociálna demokracia a vládou SMER – sociálna demokracia do predmetného zákona majú skôr len kozmetický charakter. O zmenách, ktoré som tu uviedol, už mohli sme spoločne rokovať pri našom návrhu a nemeškali by sme tak s implementáciou tohto 3. energetického balíčka. Ale to by ste, vážené dámy a páni zo strany SMER – sociálna demokracia, museli uprednostniť národno-štátne záujmy Slovenska pred vytĺkaním politického kapitálu za každú cenu. My v strane Sloboda a Solidarita sme po voľbách hovorili, že budeme tvrdou, ale konštruktívnou opozíciou a podporíme každú iniciatívu, ktorá bude na prospech občanov Slovenska. Preto za poslanecký klub SaS tu vyhlasujem, že podporíme predkladaný návrh zákona o energetike a posunieme ho do druhého čítania. Ďakujem za vašu pozornosť.